CELEX: C2006/010/30
Language: et
Date: 2006-01-14 00:00:00
Title: Kohtuasi C-404/05: Euroopa Ühenduste Komisjoni  17. novembri 2005.  aasta hagi Saksamaa Liitvabariigi vastu

14.1.2006   
            
            
               ET
            
            
               Euroopa Liidu Teataja
            
            
               C 10/15
            
         Euroopa Ühenduste Komisjoni 17. novembri 2005. aasta hagi Saksamaa Liitvabariigi vastu
   (Kohtuasi C-404/05)
   (2006/C 10/30)
   Kohtumenetluse keel: saksa
   Euroopa Ühenduste Komisjon esitas 17. novembril 2005 Euroopa Ühenduste Kohtule hagi Saksamaa Liitvabariigi vastu. Hageja esindajad on Enrico Traversa ja Gerald Braun, kohtudokumentide kättetoimetamise aadress Luxembourgis.
   Euroopa Ühenduste Komisjon palub Euroopa Kohtul:
   
               1)
            
            
               tuvastada, et kuna Saksamaa Liitvabariik nõuab, et mahepõllundusliku tootmise valdkonnas tegutsevatel teises liikmesriigis asuvatel ja teises liikmesriigis tegevusloa saanud eraõiguslikel kontrolliasutustel peab Saksamaal tegutsemiseks olema Saksamaal tegevuskoht või muud alaline infrastruktuur, siis on Saksamaa Liitvabariik rikkunud EÜ artiklist 49 tulenevaid kohustusi,
            
         
               2)
            
            
               mõista kohtukulud välja Saksamaa Liitvabariigilt.
            
         Väited ja peamised argumendid
   Saksa ametivõimud nõuavad igalt mahepõllundusliku tootmise valdkonnas tegutsevalt kontrolliasutuselt, et sellel peab Saksamaal tegutsemiseks olema Saksamaal tegevuskoht või muud alaline infrastruktuur. Selline nõue rikub teenuste osutamise vabadust, kuna see takistab teistes liikmesriikides asuvatel ettevõtjatel teenuste osutamist.
   Teenuste osutamise vabadusega artikli 49 mõttes, mõistetakse nimelt õigust ühest liikmesriigist osutada takistusteta üksikuid teenuseid teise liikmesriigiiki ilma, et selles riigis, kus teenuseid pakutakse oleks püsiv asukoht. Väljakujunenud kohtupraktika kohaselt ei eelda teenuste osutamise vabaduse tagamine mitte ainult igasuguse diskrimineerimise lõpetamist kodakondsuse alusel, vaid ka kõigi piirangute tühistamist, millega võidakse teises liikmesriigis asuva ja seal sarnaseid teenuseid õiguspäraselt osutava isiku tegevust takistada või muuta vähem atraktiivseks. EÜ artikkel 49 keelab seetõttu siseriiklike õigusnormide kohaldamise või halduspraktika, mis ilma objektiivse põhjenduseta piirab teenuste osutaja võimalusi tegelikult kasutada teenuste osutamise vabadust.
   Saksamaa valitsuse nimetatud põhjendused –kontrolliasutuste väidetav avaliku võimu teostamine ja avalik huvi — ei ole sellise teenuste osutamise vabaduse piiramise õigustamiseks sobivad. Teenuste osutamise vabaduse piiramise õigustamisel avaliku võimu teostamisele viitamine oleks ainult siis õiguspärane ja vastuvõetav, kui tegemist oleks tegevusega, mille käigus otseselt ja konkreetselt avalikku võimu teostatakse. Kuigi liidumaade kontrolliasutused tegelevad ka ametkondlike ülesannetega ja neil on ka pädevus rakendada sunniviisiliselt määruses ettenähtud sanktsioone, ei ole see asjaolu ühenduse õiguse seisukohast oluline ega muuda mitte midagi selles osas, et kontrolliasutuse ühenduse õigusega reguleeritud tegevust võib samadel õiguslikel alustel teostada teenuste osutamise vabaduse raames iga teises liikmesriigis tegevusloa saanud kontrolliasutus.
   Avalikku huvi ei kahjustata sellega, et kontrolliasutusel ei ole Saksamaal tegevuskohta, kuna kontrolliasutustele tegevusloa andmisel ja järelevalve teostamisel kontrollivad tegevusluba andva liikmesriigi ametiasutused neid efektiivselt ühenduse õigusest tulenevate tingimuste alusel. Samuti kohaldatakse käesoleval juhul ka ühenduse kooskõlastamise ja ühtlustamise eeskirju, mis tagavad, et Saksamaa valitsuse huvi, oleks kaitstud teiste liikmesriikidega samade standardite alusel.